TKS ยิ้มรับ “เลือกตั้ง” ชัด ลุยประมูลพิมพ์บัตร ดันรายได้โตเกิน 10%
TKS มั่นใจรายได้ปีนี้โตไม่ต่ำกว่า 10% รับอานิสงส์ไทม์ไลน์ “เลือกตั้ง” ชัดเจน ลุยประมูลงานพิมพ์บัตรเลือกตั้งเต็มสูบ ส่วน SYNEX ปีนี้คาดเติบโตจากตลาดสินค้าคอนซูเมอร์ที่สดใสตามไลฟ์สไตล์ผู้บริโภคยุคใหม่
TKS มั่นใจรายได้ปีนี้โตไม่ต่ำกว่า 10% รับอานิสงส์ไทม์ไลน์ “เลือกตั้ง” ชัดเจน ลุยประมูลงานพิมพ์บัตรเลือกตั้งเต็มสูบ ส่วน SYNEX ปีนี้คาดเติบโตจากตลาดสินค้าคอนซูเมอร์ที่สดใสตามไลฟ์สไตล์ผู้บริโภคยุคใหม่
22 ก.พ. 2566

นายจุติพันธุ์ มงคลสุธี ประธานเจ้าหน้าที่บริหาร บริษัท ที.เค.เอส.เทคโนโลยี จำกัด (มหาชน) หรือ TKS เปิดเผยว่า บริษัทอยู่ระหว่างติดตามงานประมูลพิมพ์บัตรเลือกตั้งปี 66 ของคณะกรรมการการเลือกตั้ง (กกต.) อย่างใกล้ชิด หลังจากไทม์ไลน์ชัดเจนแล้ว โดยคาดว่าน่าจะได้รับงานพิมพ์บัตรเลือกตั้งเข้ามาเหมือนในอดีต ซึ่งครั้งนี้จะใช้บัตรจำนวน 2 ใบ ส่งผลดีต่ออัตรากำไร (มาร์จิ้น) ให้ปรับตัวเพิ่มขึ้น จากในอดีตที่บริษัทเคยได้รับงานพิมพ์บัตรเลือกตั้งในรูปแบบ 1 บัตรลงคะแนน ซึ่งมีมาร์จิ้นประมาณ 40%
ขณะที่ภาพรวมการดำเนินงานในปีนี้ บริษัทยังคงเป้ารายได้เติบโตไม่ต่ำกว่า 10% โดยธุรกิจดั้งเดิม อย่างธุรกิจการพิมพ์ในปีนี้ ยังคงมีความแข็งแกร่ง จากการปรับการดำเนินงานใหม่และการประหยัดต่อขนาด (Economies of Scale) แต่ยอมรับว่ารายได้มีโอกาสปรับตัวลดลงเมื่อเทียบกับปีก่อน ตามปริมาณงานพิมพ์ที่ลดลงต่อเนื่อง
นอกจากนี้ บริษัท ซินเน็ค (ประเทศไทย) จำกัด (มหาชน) หรือ SYNEX ซึ่งเป็นบริษัทย่อยของ TKS ในปีนี้ก็คาดว่าผลการดำเนินงานน่าจะยังเติบโตได้ดี จากตลาดสินค้าคอนซูเมอร์ที่ยังเติบโตตามไลฟ์สไตล์ผู้บริโภคยุคใหม่
อีกทั้งเมื่อต้นปีที่ผ่านมา บริษัทได้เข้าซื้อหุ้นเพิ่มเติมใน บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ส่งผลให้ TKS ถือหุ้นเพิ่มเป็น 24% เชื่อว่าจะเป็นการเปลี่ยนแปลงครั้งใหญ่ของบริษัทในการก้าวไปสู่การเป็น Tech Ecosystem Builder รวมถึงยังส่งผลดีต่อผลประกอบการเติบโตได้ตามแผน จากการรับรู้ส่วนแบ่งกำไรจาก AIT เข้ามาเพิ่มขึ้น